b'\n_START_ARTICLE_\nDerby\n_START_SECTION_\nVarhaishistoria\n_START_PARAGRAPH_\nEnsimm\xc3\xa4inen maininta Derbyn asutuksesta on vuodelta 50, jolloin roomalaiset perustivat linnoituksen nykyisen Struttin puiston kohdalle suojaamaan Derwentjoen ylityspaikkaa. He pysyiv\xc3\xa4t siell\xc3\xa4 kolmekymment\xc3\xa4 vuotta ennen kuin rakensivat Derventioksi kutsutun linnoitetun asutuksen joen toiselle puolelle. Se suojasi joen ylityspaikan lis\xc3\xa4ksi t\xc3\xa4rke\xc3\xa4\xc3\xa4 roomalaisteiden risteyst\xc3\xa4._NEWLINE_Roomalaisten j\xc3\xa4lkeen alueelle asettui anglosakseja, ja viikingit valloittivat alueen vuonna 875._NEWLINE_Domesday Bookia koottaessa vuonna 1086 Derbyss\xc3\xa4 oli jo parituhatta asukasta ja kuusitoista kirkkoa. Se kukoisti keskiajalla kauppapaikkana hyvien joki- ja maantieyhteyksiens\xc3\xa4 takia.\n_START_SECTION_\n1500-luvulta 1700-luvulle\n_START_PARAGRAPH_\nVuosien 1745\xe2\x80\x931746 jakobiittikapinan alkuvaiheissa Charles Edward Stuart eli Bonnie Prince Charlie y\xc3\xb6pyi Derbyss\xc3\xa4, Exeter Housessa. Talo on nyttemmin purettu, mutta prinssin makuuhuoneen sein\xc3\xa4paneelit ja sisustus ovat kaupunginmuseossa. Stuart marssi kaupunkiin noin kuuden ja puolen tuhannen jakobiitin kanssa matkallaan etel\xc3\xa4\xc3\xa4n vaatimaan Englannin kruunua. H\xc3\xa4n tuli kuitenkin toisiin ajatuksiin ja k\xc3\xa4\xc3\xa4ntyi kahden p\xc3\xa4iv\xc3\xa4n kuluttua takaisin._NEWLINE_Derby oli Englannin ensimm\xc3\xa4inen pikkukaupunki, johon vedettiin vesijohtoverkosto. Sen suunnitteli ja toteutti vuosina 1691\xe2\x80\x931693 George Sorocold, joka oli aikansa johtavia hydrauliikkainsin\xc3\xb6\xc3\xb6rej\xc3\xa4.\n_START_SECTION_\nTeollinen vallankumous ja valistusaika\n_START_PARAGRAPH_\nDerby ja Derbyshire olivat Englannin teollistumisen keskuksia 1700-luvulla. Vuonna 1717 kaupunkiin perustettiin vesivoimalla toimiva silkkikehr\xc3\xa4\xc3\xa4m\xc3\xb6, joka oli yksi maailman ensimm\xc3\xa4isist\xc3\xa4 tehtaista. Se on nykyisin osa Unescon maailmanperint\xc3\xb6kohdetta Derwentin laakson tehtaat. Vuonna 1758 Jedediah Strutt patentoi Derbyn joustinneulekoneen, laitteen jolla voitiin kutoa joustavia resoreita esimerkiksi sukkien yl\xc3\xa4reunaan._NEWLINE_Chelsean posliinitehdas siirtyi Derbyyn 1780-luvulla, ja Royal Crown Derby jatkoi ylellisyystuotteiden valmistajana \xe2\x80\x93 siit\xc3\xa4 tuli my\xc3\xb6hemmin kuningatar Viktorian hovihankkija._NEWLINE_Valistus oli 1700-luvun j\xc3\xa4lkipuoliskon eurooppalainen aatevirtaus, joka korosti muun muassa j\xc3\xa4rjen ja tiedon merkityst\xc3\xa4. Tuohon aikaan Derbyn l\xc3\xa4hiymp\xc3\xa4rist\xc3\xb6 ja koko West Midlands oli tieteellisen, teknisen ja kaupallisen toiminnan voimakkaan kehittymisen keskus. Midlandsin kuuluisa tiedeseura Lunar society toimi p\xc3\xa4\xc3\xa4asiassa Birminghamissa, mutta siihen kuului j\xc3\xa4seni\xc3\xa4 my\xc3\xb6s Derbyst\xc3\xa4. Seuran j\xc3\xa4sen Erasmus Darwin perusti my\xc3\xb6s Derby Philosophical Societyn vuonna 1783._NEWLINE_James Fergusonin Derbyss\xc3\xa4 pit\xc3\xa4m\xc3\xa4 luentosarja inspiroi Joseph Wrighti\xc3\xa4 luomaan maalauksensa Filosofi luennoi telluuriosta, jossa luennoitsijan havaintolaitteesta l\xc3\xa4htev\xc3\xa4\xc3\xa4 valoa voidaan pit\xc3\xa4\xc3\xa4 valistusajan symbolina. Maalaus on nykyisin Derbyn kaupunginmuseossa._NEWLINE_Kolme geologian alan pioneeria vaikutti Derbyn alueella: John Whitehurst, White Watson ja John Mawe. Joitakin vuosikymmeni\xc3\xa4 heid\xc3\xa4n j\xc3\xa4lkeens\xc3\xa4 John Farey palkattiin tutkimaan Derbyshiren kallioper\xc3\xa4\xc3\xa4.\n_START_SECTION_\n1900-luvulta nykyp\xc3\xa4iv\xc3\xa4\xc3\xa4n\n_START_PARAGRAPH_\nTekstiiliteollisuuden j\xc3\xa4ljess\xc3\xa4 kaupunkiin tuli konepajateollisuutta. Rolls-Roycen lentokonemoottoreita tehtiin Derbyss\xc3\xa4 vuodesta 1907 alkaen._NEWLINE_Ensimm\xc3\xa4isen maailmansodan aikana saksalaiset zeppeliinijoukot pommittivat Derby\xc3\xa4 ja viisi kaupunkilaista sai surmansa. Toisen maailmansodan l\xc3\xa4hestyess\xc3\xa4 Ernest Townsend v\xc3\xa4rv\xc3\xa4ttiin suunnittelemaan maisemointi, jolla Rolls-Roycen tehtaat naamioitiin n\xc3\xa4ytt\xc3\xa4m\xc3\xa4\xc3\xa4n viattomalta maalaiskyl\xc3\xa4lt\xc3\xa4.\n_START_SECTION_\nTalous\n_START_PARAGRAPH_\nDerbyn suurimmat ty\xc3\xb6llist\xc3\xa4j\xc3\xa4t ovat Rolls-Royce (12\xc2\xa0000 henke\xc3\xa4), Derbyn kaupunki (11\xc2\xa0000), terveyskeskus NHS (7\xc2\xa0000), Toyota (4\xc2\xa0000) ja yliopisto (2\xc2\xa0000). Kaikkiaan Derbyn alueella toimii 16\xc2\xa0000 yrityst\xc3\xa4._NEWLINE_Toyotan Englannin-autonvalmistus on keskittynyt Burnastoniin Derbyn liepeille._NEWLINE_Maaliskuussa 2011 Derbyn ty\xc3\xb6tt\xc3\xb6myysaste oli 4,6 prosenttia, mik\xc3\xa4 on korkeampi kuin koko maan tai kreivikunnan keskiarvo.\n_START_SECTION_\nMaantiede ja liikenne\n_START_PARAGRAPH_\nDerby sijaitsee Derwentjoen varrella jokseenkin yht\xc3\xa4 kaukana maan it\xc3\xa4- ja l\xc3\xa4nsirannikoista. Koska Derwent on mutkikas ja herkk\xc3\xa4 tulvimaan, vuonna 1771 alettiin suunnitella kanavaa. Se valmistui vuonna 1797. Kanava j\xc3\xa4i k\xc3\xa4yt\xc3\xb6st\xc3\xa4 1940-luvulla ja se suljettiin virallisesti vuonna 1964. 1990-luvulla kanavaa alettiin j\xc3\xa4lleen kunnostaa virkistysk\xc3\xa4ytt\xc3\xb6\xc3\xb6n._NEWLINE_Moottoritie M1 Lontooseen kulkee noin 15 kilometri\xc3\xa4 kaupungin it\xc3\xa4puolella. Vuonna 2010 kaupunkiin valmistunut uusi keh\xc3\xa4tie sai nimekseen Lara Croft Way kaupungissa suunnitellun Tomb Raider -pelin mukaan._NEWLINE_Derbyn rautatieasemalta on ollut rautatieyhteys Leedsiin vuodesta 1840 alkaen._NEWLINE_East Midlandsin lentoasema on noin puolen tunnin bussimatkan p\xc3\xa4\xc3\xa4ss\xc3\xa4 Derbyn keskustasta.\n_START_SECTION_\nKulttuuri\n_START_PARAGRAPH_\nTunnetuin derbyl\xc3\xa4inen taidemaalari on ollut Joseph Wright. Muita kuuluisia nimi\xc3\xa4 ovat Harold ja Frank Gresley, Samuel ja  Louise Rayner, Ernest Townsend ja George Turner._NEWLINE_Derbyn kaupunginmuseossa on kokoelma posliinia ja muuta alueen historiaan liittyv\xc3\xa4\xc3\xa4 esineist\xc3\xb6\xc3\xa4 sek\xc3\xa4 Joseph Wrightin maalauksia._NEWLINE_Vanhasta rautatievarikosta on 1900-luvun lopussa kehitetty Pride Park, jonka jalkapallostadionilla Derby County pelaa kotiottelunsa._NEWLINE_Derbyn muihin n\xc3\xa4ht\xc3\xa4vyyksiin kuuluvat katedraali, vanha vankila, Pickford House Museum, kauppahalli vuodelta 1864, Derbyn raviradan roomalaisrauniot, Royal Crown Derbyn posliinitehtaan n\xc3\xa4yttely ja Derbyshire countyn krikettiklubi._NEWLINE_Derbyn yliopistossa on kuusi tiedekuntaa: ensimm\xc3\xa4iseen kuuluvat taide, humanistiset tieteet ja teknologia, toiseen oikeus- ja taloustiede, kolmanteen kasvatustiede, sosiaalialat, terveystieteet ja luonnontieteet. Buxtonin osasto muodostaa oman tiedekuntansa, samoin yhteisty\xc3\xb6oppimisen keskus. Kuudes tiedekunta on luonnontieteen, tekniikan ja matematiikan virtuaalinen tiedekunta. Lukuvuonna 2009\xe2\x80\x932010 yliopistossa oli noin 17\xc2\xa0500 opiskelijaa._NEWLINE_Derbyss\xc3\xa4 toimii sinfoniaorkesteri nimelt\xc3\xa4 Sinfonia Viva. Se on perustettu 1982._NEWLINE_Paikallinen sanomalehti on nimelt\xc3\xa4\xc3\xa4n Derby Telegraph. Sen uutisia julkaistaan my\xc3\xb6s verkossa nimell\xc3\xa4 This is Derbyshire.'